REGULAMENTUL (CE) NR. 657/2007 AL COMISIEI
din 14 iunie 2007
de punere în aplicare a Regulamentului (CE) nr. 1165/98 al Consiliului privind statisticile pe termen scurt în ceea ce privește stabilirea sistemelor europene de eșantionare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1165/98 al Consiliului din 19 mai 1998 privind statisticile pe termen scurt (1), în special articolul 17 litera (j),
întrucât:
(1)
Regulamentul (CE) nr. 1165/98 a stabilit un cadru comun pentru producerea statisticilor comunitare pe termen scurt privind ciclul de afaceri.
(2)
Regulamentul (CE) nr. 1158/2005 al Parlamentului European și al Consiliului din 6 iulie 2005 de modificare a Regulamentului (CE) nr. 1165/98 al Consiliului privind statisticile pe termen scurt (2) a obligat statele membre să furnizeze un nou indicator (prețul de import în sectorul industrial) și să transmită datele referitoare la indicatorii externi în conformitate cu distincția dintre zona euro și țările care nu fac parte din zona euro. Prin urmare, ar putea apărea costuri substanțiale pentru sistemele naționale de statistică.
(3)
Regulamentul (CE) nr. 1158/2005 a introdus posibilitatea de stabilire a unui sistem european de eșantionare în vederea reducerii costurilor pentru sistemele naționale de statistică, astfel încât să se asigure îndeplinirea cerințelor europene privind datele și să se permită Comisiei (Eurostat) să producă estimări europene verosimile pentru indicatorii în cauză.
(4)
Măsurile prevăzute în prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Sistemele europene de eșantionare se pot aplica în cazul întocmirii statisticilor care fac distincția între zona euro și țările care nu fac parte din zona euro pentru cele trei variabile menționate în anexa A la Regulamentul (CE) nr. 1165/98:
Variabila
Denumirea
132
Comenzi externe noi
312
Prețul de producție al pieței externe
340
Prețul de import
Articolul 2
Statele membre participante la sistemele europene de eșantionare menționate la articolul 1 transmit date către Comisie (Eurostat) cel puțin pentru activitățile NACE Rev. 1.1, pentru variabilele nr. 132 și nr. 312, precum și pentru produsele CPA, pentru variabila nr. 340, specificate în anexă.
Articolul 3
Statele membre participante la sistemele europene de eșantionare pentru variabila nr. 340 pot limita domeniul de aplicare a datelor transmise pentru acea variabilă la importul de produse din țările care nu fac parte din zona euro.
Articolul 4
Dispozițiile sistemelor europene de eșantionare stabilite în anexă se pot adapta schimbărilor anului de referință sau ale sistemului de clasificare sau schimbărilor structurale importante din zona euro.
Articolul 5
Fiecare membru nou al zonei euro poate participa în oricare dintre sistemele europene de eșantionare menționate la articolul 1 imediat după aderarea la zona euro. Comisia, în urma consultărilor cu statul membru în cauză, precizează activitățile NACE și produsele CPA pentru care trebuie transmise datele, astfel încât acel stat membru să fie în conformitate cu Regulamentul (CE) nr. 1165/98 în cadrul sistemelor europene de eșantionare.
Articolul 6
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 iunie 2007.